
prentsa-oharra
Urriaren 31n, larunbatean, lehen partida CEM L'Hospitalet-Afaniad Maestrat taldearen aurka 
Vital Fundazioa Zuzenak taldeak erronka eta ilusio berriak tarteko ekingo dio 26/27 denboraldiari
[bookmark: _Hlk242175483]• Harrobiaren aldeko apustua egin du hazten jarraitzeko eta kategoriako talderik gazteena dira 

• Aurtengo erronken artean, sortu berri den Bequal Ligako Lauko Finalean sartzea eta onenak izateko borrokatzea nabarmendu behar dira     

Vitoria-Gasteiz, 2026ko urriak 19.- Vital Fundazioa Zuzenak taldeak ilusio eta erronka berrituak tarteko ekingo dio 26/27 denboraldiari, baina harrobiaren aldeko apustuaren filosofia ahaztu gabe, gazteenei aukera emango zaie-eta. Bai eskolak, bai Ipar Ligan berriro lehiatuko den B taldeak, bai sortu berri den Bequal Ligako iparraldeko multzoan estreinatuko den lehenengo taldeak, pistan dauden jokalarien indarrez eta euren gorputz nahiz arimaz betetako joko dinamikoaren eskutik hunkitu nahi dute Ariznabarrako Kiroldegira hurbilduko den publikoa.

Egitura hori urtez urte hazten ari da, Vital Fundazioak, Arabako Foru Aldundiak eta Gasteizko Udalak egiten dituzten ekarpenei eta sustapenari esker. Hori dela eta, eskola % 20 hazi da aurreko kanpainatik, eta 20 txiki ditu. Jokalari gaztetxo horiek gozatu egiten dute, ariketa fisikoa egiten dute aulkiko saskibaloian, independenteagoak izaten ikasten dute, eta ahaleginaren, laguntasunaren, errespetuaren eta norbera gainditzearen balioak garatzen ikasten dute.

Zuzenak adibide da estatu osoko gainerako klub lehiakideentzat, erakundeek desgaitasunen bat duten pertsonen kirola garatzeko egiten duten apustu garrantzitsuari eta Vital Fundazioaren zereginari esker. Izan ere, Fundazioak lehen taldearen naming nagusia izaten jarraitzen du, eta hainbat proiektu partekatzen ditu Zuzenak erakundearekin kirol nahiz gizarte arloan. Laguntza horiei babesle pribatuak gehitu behar zaizkie, hala nola Michelin Fundazioa, Indesa eta Euskotren, baita Zuzenak guztiona eta guztiontzat izan dadin beren aletxoa jartzen duten beste saltoki asko ere.

Kategoriako talderik gazteena  

Vital Fundazioa Zuzenak, beste urte batez, mailako talderik gazteena izango da, Gasteizko erakundeak talentu gaztearen alde eta harrobitik indartsu bultzatzen iristen diren jokalariei aukera ematearen alde egindako apustuari esker, askotan Espainiako selekzioan izatea ere lortu baitute gazte horiek. Hori da Laura Ugarte eta Irene Basocoren kasua, joan den irailean aulkiko saskibaloiko emakumezkoen selekziorako posturik onena lortu baitzuten Ottawako Munduko Txapelketan (Kanada). Bosgarren postu historikoa. Paulino Etoho Abena eta Yerik Martinez ere aipatu behar dira, Espainiako 22 urtez azpiko selekzioaren zerrendetan finko bihurtu dira-eta. Horiek dira kasurik berrienak, baina asko dira Espainiako selekzioko beheko mailetatik eta Euskadiko maila absolututik igaro diren jokalariak. 

Azken urteotan, Vital Fundazioa Zuzenak aulkiko saskibaloiaren erreferente bihurtu da Espainia mailan, harrobiko lanagatik nahiz kirol kudeaketako ereduagatik. Gainera, etxeko partidetako zalerik eta girorik onenaren aintzatespena du, eta horrek BSRren Ohorezko Lehen Mailako eta Ohorezko Mailako beste talde batzuk inspiratu ditu.

Erronka berriak

Manu Fernandez, Arrate Agirre eta Yoar Zamorarekin batera, Zuzenak taldearen aulkian estreinatuko dira, Ariznabarrako Kiroldegiko harmailak dardarka jartzeko eta energiaz betetzeko, erasoan joko dinamiko eta dibertigarria eginez eta defentsan intentsitate handiz jokatuz, ahalik eta emaitza onenak ateratzeko eta Lauko Finalean postu bat lortzeko.

Lehiaketari dagokionez, talde gasteiztarrak formatu berria estreinatuko du multzo bi dituen Bequal Ligan: Iparrekoa, eta hor lehiatuko da talde arabarra Abeconsa Basketmi Ferrol, Adapta Zaragoza, Basquet Girona, CEM L 'Hospitalet-Afaniad Maestrat, Luctari Burgos Fundazioa, Salto Bera Bera eta UNES FC Barcelona taldeekin batera; eta Hegoaldeko taldea honako hauek osatuko dute: BSR Fortuna, CBSR Elche, Club Deporte Adaptado Bahía de Cádiz, COCEMFE Castellón, Covirán Churriana Inclusivo, Melilla Ciudad del Deporte, Marco Petraher eta Opticlass Raíces Mostoles.

Lehenengo faseak, multzoetan, liga formatua izango du, joan-etorrikoa, multzo bakoitzeko lehenengo 4 sailkatuak gurutzatuko diren lehiaketaren bigarren fasera igaro aurretik. Lauko Finala jokatuko duten lau taldeak aterako dira aipatutako kanporaketa horietatik.

[bookmark: _Hlk243044166]Vital Fundazioa Zuzenak urriaren 31n estreinatuko da, larunbata, 19:00etan, Ariznabarrako Kiroldegian, CEM L'Hospitalet-Afaniad Maestrat taldearen aurka. Denboraldi erregularreko lehenengo norgehiagoka izango da, denboraldiaurreko lagunarteko partida bien ondoren. Ligako azken partida ere etxean jokatuko da, apirilaren 3an, larunbata, 19:00etan, Ariznabarrako Kiroldegian, Adapta Zaragoza taldearen aurka.

Salto Bera Beraren aurkako derbiak, berriz, azaroaren 22an, igandea, izango dira, 12:00etatik aurrera, Bidebieta Kiroldegian, eta itzulikoa Arabako hiriburuan izango da, otsailaren 13an, larunbata, 19:00etan, Ariznabarrako Kiroldegian.  

26/27ko plantilla

Iragan denboraldiko oinarri bera izango du plantillak, bigarren taldetik jauzia egin duten jokalariak gehituta, eta Laura Ugarte, Yerik Martinez, Paulino Etoho Abena, Martin Perez, Daniel Suarez, Irene Basoco, Xabi Twum, Kai Moro, Oscar Calleja, Michael Achi, Mario Garcia eta Iñaki Gandiak osatuko dute taldea. Manu Fernandez dute entrenatzaile, taldeari aginduak ematen aulkitik, eta alboan izango ditu Arrate Agirre eta Yoar Zamora entrenatzaile laguntzaileak, Iker Jiménez prestatzaile fisikoa eta Santiago Pablos ordezkaria. Staff berria  hori lehenengo egunetik ari da bere zigilua jartzen Arabako taldean.

Zuzenak ‘B’ Ipar Ligan

Bigarren mailan, Ipar Ligan lehiatzen, eta joan den denboraldian liga horretan txapeldunorde izan zen Zuzenak ‘B’ dago. Talde horrek lehenengo taldera jauzi egiteko prestatzen jarraitzen du, eta etxeko txapelketaz gain, 22 urtez azpiko Espainiako Txapelketa jarri du helburu, gasteiztarrek sei aldiz jaso baitute txapelketa hori.

Filialeko talde horrek Santiago Pablos eta Iñaki Ibarreta ditu entrenatzaile eta talentu handia du  bere lerroetan. Gainera, entrenamendu eta garapen maila igotzeko eskolatik iritsitako errefortzu berriak ere baditu. Azpimarratu behar da gero eta txiki gehiago daudela eta dagoeneko 20 jokalari direla, aulkiko saskibaloiarekin gozatzen eta ikasten ari direnak. 

Lehiaketa azaroaren 14an hasiko da, larunbatean, eta denboraldiko lehenengo derbia jokatuko da, Bilbao BSR Fundazioaren aurka jokatuko da hain zuzen ere, Ariznabarrako Kiroldegian. Hauek dira Iparraldeko Liga osatzen duten klubak: Bilbao BSR Fundazioa, Bera Bera, BSR Cantabria, BSR Navarra eta Zuzenak B.

